ஜமால் காசோகி

ஜமால் காசோகி (Jamal Khashoggi; 13 அக்டோபர் 1958 – 2 அக்டோபர் 2018) என்பவர் ஒரு சவூதி அராபிய ஊடகவியலாளரும், நூலாசிரியரும், பத்திரிகை ஆசிரியரும் ஆவார். இவர் அல்-அராப் நியூசு பத்திரிகையின் தலைமை ஆசிரியராகவும், அந்நிறுவனத்தின் பொது முகாமையாளராகவும் பணியாற்றியவர். இவர் சவூதி அரேபியாவில் இருந்து வெளிவரும் அல்-வத்தான் பத்திரிகையின் ஆசிரியராகவும் பணியாற்றி, சவூதி அராபிய முற்போக்காளர்களின் மேடையாக அதனைப் பயன்படுத்தினார்.

2017 செப்டம்பரில் காசோகி சவூதி அரேபியாவில் இருந்து வெளியேறினார். சவூதி அரசு தன்னை டுவிட்டரில் இருந்து தடை செய்து விட்டதாக அவர் தெரிவித்திருந்தார். அதன் பின்னர் அவர் சவூதி அரசை விமர்சித்து பத்திரிகைகளில் கட்டுரைகள் எழுதி வந்தார். குறிப்பாக அவர் சவூதியின் முடிக்குரிய இளவரசர் முகமது பின் சல்மான், மன்னர் சல்மான் ஆகியோரைப் பெரிதும் விமர்சித்து வந்தார். ஏமனில் சவூதி அரேபியாவின் தலையீட்டைக் கண்டித்து எழுதினார்.

படுகொலை
காசோகி எடிசு செங்கிசு என்ற துருக்கியப் பெண்ணைத் திருமணம் செய்ய முடிவெடுத்திருந்தார். தனது முன்னாள் மனைவியின் விவாகரத்து சான்றிதழ் வாங்குவதற்காக 2018 அக்டோபர் 2 இல் துருக்கியில் உள்ள சவூதி தூதரகத்திற்கு அவர் சென்றிருந்தார். அதன் பின்னர் அவர் அக்கட்டடத்தில் இருந்து வெளியே வரவில்லை. அவர் காணாமல் போனதாக அறிவிக்கப்பட்டது. அவர் அங்கு வைத்துக் கொலை செய்யப்பட்டிருக்கலாம் என ஊடகங்கள் சந்தேகம் தெரிவித்திருந்தன. ஆனால் அவர் தூதரகத்தை விட்டு வெளியேறி விட்டதாக சவூதி அரசு தெரிவித்து வந்தது. துருக்கிய அரசின் அழுத்தத்தின் பின்னர், சவூதிய, துருக்கி அதிகாரிகள் 2018 அக்டோபர் 15 இல் தூதரகத்தில் தேடுதல் நடவடிக்கைகளை மேற்கொண்டனர். காசோகி துருக்கியில் உள்ள சவூதி துணைத் தூதரகத்தில் நிகழ்ந்த ஒரு சண்டைக்கு பிறகு மரணமடைந்ததாக 2018 அக்டோபர் 20 அன்று சவூதி அரசுத் தொலைக்காட்சி அறிவித்தது. இந்நிகழ்வில் சம்பத்தப்பட்டிருந்ததாகக் கருதப்படும் 18 சவூதி அதிகாரிகள் கைது செய்யப்பட்டனர். கசோகி சித்திரவதை செய்து கொலை செய்யப்பட்டபின், அவரது உடல் துண்டுகளாக்கப்பட்டதாக துருக்கி அதிகாரிகள் தெரிவித்திருந்தனர். ஜமால் காசோகியைக் கொலை செய்ய சவூதியின் முடிக்குரிய இளவரசர் முகம்மது பின் சல்மான் கட்டளையிட்டிருந்ததாக அமெரிக்க நடுவண் ஒற்று முகமை 2018 நவம்பர் 15 இல் தமது விசாரணை முடிவில் அறிவித்தது.

சவூதி அரேபிய அரசு இக்கொலையை ஆரம்பத்தில் நிராகரித்து, கசோகி சவூதி தூதரகத்தில் இருந்து தானாகவே வெளியேறியதாகத் தெரிவித்தது. 18 நாட்களின் பின்னர், சவூதி தூதரகத்தில் இடம்பெற்ற கைகலப்பு ஒன்றில் அவரது கழுத்து நெரிக்கப்பட்டதாக அறிவித்தது. இவ்வறிவிப்பை அடுத்து 18 சவூதி அதிகாரிகள் கைது செய்யப்பட்டனர். 2018 அக்டோபர் 28 இல், இக்கொலை முன்னரே "திட்டமிடப்பட்டிருந்தது" என சவூதியின் சட்டத்தலைமை அலுவலர் தெரிவித்தார்.

இவ்வழக்கை விசாரணை செய்த சவூதி நீதிமன்றம் இப்படுகொலையில் சம்பந்தப்பட்டிருந்த ஐந்து சவூதி அதிகாரிகளுக்கு மரணதண்டனை விதித்துத் தீர்ப்பு வழங்கியது. மேலும் மூவருக்கு 24-ஆன்டுகள் சிறைத்தண்டனை வழங்கித் தீர்ப்பளித்தது.

 மேற்கோள்கள்

 வெளி இணைப்புகள் 

 Khashoggi's columns for The Washington Post
 Visual guide to Khashoggi's disappearance on தி கார்டியன்

பகுப்பு:1958 பிறப்புகள்
பகுப்பு:2018 இறப்புகள்
பகுப்பு:சவூதி அரேபிய ஊடகவியலாளர்கள்